Ibrahim Ali (Malaysia)

Sejarah pendidikan

Ibrahim Ali belajar di Sekolah Kebangsaan Padang Mandul, kemudian di Sekolah Kebangsaan Pasir Pekan. Kemudian belajar di sebuah sekolah dasar bahasa Inggeris di Tanah Merah, Kelantan. Seterusnya belajar di Sekolah Kebangsaan Islah dan tinggal dengan bapa saudaranya. Seterusnya belajar tingkatan enam di sekolah swasta, Maktab Adabi.
Ketika belajar di UITM, beliau tukar kursus dari undang-undang kepada  komunikasi massa. Beliau merupakan pemimpin pelajar UiTM dan pernah beberapa kali menyertai demonstrasi pada tahun 1974. Beliau adalah presiden Persatuan Mahasiswa Muslim Kelantan . Selain itu menjadi setiausaha agung Kesatuan Pelajar ITM dan menentang Akta Universiti dan Kolej 1971. Pada 22 April 1974, seramai 6000 pelajar ITM telah mengadakan protes dari Shah Alam ke Parlimen. Lebih 1000 pelajar ditangkap, ada yang cedera dimasukkan ke hospital. ITM ditutup selama sebulan.

Tahanan ISA

Pada Disember 1974, berlaku kemiskinan massa di Baling , Kedah. Harga getah jatuh menjunam dan penoreh berhadapan dengan kelaparan. Ketika itu Kesatuan Kebangsaan Mahasiswa Malaysia sedang mengadakan projek 'Desa Siswa' di Baling. Ekoran itu , persatuan telah mengadakan demonstrasi melibatkan 10,000 orang. Seterusnya mengadakan demonstrasi di Dataran Merdeka. Ibrahim Ali dan Anwar Ibrahim berjaya melompat keluar dari trak FRU dan bersembunyi di sebuah kuil di Jalan Bandar. Anwar Ibrahim ditangkap semula. Ibrahim turut ditangkap di UKM oleh polis cawangan khas dan ditahan di bawah ISA. Dia ditahan Blok 8, Kem Tahanan Kamunting bersama idolanya, Anwar Ibrahim.
Turut ditahan ketika itu ialah Kamarazaman Yacob,Syed Husin Ali, Adi Satria, Hamzah Kassim, CCYong, Yong Ah Chit dan Yeo Ben Foo.Mereka ditangkap polis pada 3 Disember 1974, di bawah seksyen 117, Akta Polis kerana terlibat dengan demonstrasi pelajar yang kononnya berlaku kematian dan kebuluran di Baling. Pada 5 Februari 1975, mereka dipindah ke Kem tahanan Kamunting, di Taiping, Perak sehingga dibebaskan pada November 1976.Ketika ditahan di Kamunting, Anwar merupakan Presiden ABIM dan tempat Anwar dipangku oleh Fadhil Noor.

Selepas dibebaskan

Selepas dibebaskan pada 1976 , beliau dijemput menghadiri Majlis Pemuda Muslim Dunia di Arab Saudi. Seterusnya merantau ke seluruh Timur Tengah, Pakistan dan kembali ke Malaysia.  Menteri Penerangan ketika itu Tun Ghazali Shafie menawarkan beliau menjadi pegawai penerangan di PBB, New York. Menteri Kewangan Tengku Razaleigh menawarkan jawatan di Petronas. Tetapi Ibrahim Ali memilih untuk menubuhkan sekolah swasta 'Politeknik Kuala Lumpur' pada 1978.
Beliau pernah menemui tokoh Revolusi Iran, Ayatollah Ruhullah Khomeini di Tehran, Iran pada 1979.

Sejarah politik

Beliau menyertai parti UMNO dan pernah memenangi parlimen Pasir Mas, Kelantan atas tiket Barisan Nasional - UMNO. Beliau pernah menjadi Exco Pemuda UMNO sekitar tahun 1987. Kemudian dilantik sebagai Timbalan Menteri di Jabatan Perdana Menteri sewaktu Perdana Menteri, Tun Dr Mahathir Mohamad. 
Apabila Tengku Razaleigh Hamzah menubuhkan Parti Melayu Semangat 46 dan bergabung dengan PAS, beliau turut menyertai Tengku Razaleigh Hamzah. Angkatan Perpaduan Ummah hasil gabungan PAS dan Semangat 46 berjaya menumbangkan kerajaan Barisan Nasional di Kelantan pada tahun 1990. 
Apabila Tengku Razaleigh menyertai semula UMNO dan membubarkan Semangat 46, beliau turut menyertai UMNO. Tetapi dipecat dari UMNO dan dilucutkan jawatan Ketua UMNO Bahagian Pasir Mas pada 22 November 2003 dan keahliannya dalam UMNO digantung seumur hidup. 
Dalam Pilihan Raya Umum Malaysia 2004, Datuk Ibrahim Ali telah bertanding dalam kawasan Pasir Mas sebagai calon bebas. Tetapi beliau tewas. Dalam pilihan raya kecil Pengkalan Pasir, beliau sekali lagi bertanding tetapi tewas kepada calon Barisan Nasional, Hanafi Mamat dan hilang wang pertaruhan. Beliau hanya mendapat 415 undi sahaja.
Dalam pilihan raya umum Malaysia 2008, beliau bertanding atas tiket PAS di kawasan Pasir Mas oleh Menteri Besar Kelantan, Datuk Nik Abdul Aziz bin Nik Mat. Walaupun begitu, beliau tetap menganggap dirinya tidak terikat pada mana-mana parti walaupun bertanding di atas tiket PAS.

Tidak selari dengan PAS

Ibrahim Ali bertanding di Pasir Mas atas tiket parti PAS pada tahun 2008. Ramai penyokong PAS dan sebahagian ahli UMNO mengundi beliau sehingga mendapat majoriti 8991 undi. Kemenangan besar itu menyebabkan Ibrahim Ali mendakwa dirinya calon bebas. Ucapan dan tindakannya dalam Perkasa menunjukkan beliau bukan ahli PAS, tidak menyokong PAS malah menentang PAS. Program Perkasa yang beliau anjurkan menjemput Tun Dr Mahathir Mohamad sebagai penceramah jemputan. Perjuangan beliau lebih kepada 'pelampau Melayu' berbanding 'pejuang Islam'. Lantaran itu penyokong dan pimpinan PAS  mendesak beliau meletakkan jawatan sebagai ahli parlimen Pasir Mas.  Mursyidul Am Pas, Datuk Nik Abdul Aziz Nik Mat turut tidak tahan dengan gelagat Ibrahim Ali yang telah berpaling tadah. Beliau mendesak Ibrahim Ali melepaskan jawatan dan memberi laluan pilihan raya kecil di kawasan itu.

Mahu saman The Sun

Pada 18 Mac 2010, Ibrahim Ali akan menyaman The Sun ekoran "Sultan Keeps PERKASA Guessing On Invitation." yang menuduhnya dan PERKASA mengeluarkan kad jemputan mesyuarat agung tahunan (AGM) pertubuhan itu pada 27 Mac 2010 dengan menyebut ia akan dirasmikan oleh Sultan Selangor tanpa sebarang kebenaran baginda dan pihak istana. Katanya, ia juga ekoran satu lagi laporan dalam akhbar yang sama, yang mendakwa baginda telah menasihatkan Ibrahim supaya jangan bersikap melampau.
Pada 29 April 2010, firma guaman Tetuan Salehuddin Saidin & Associates memfailkan saman di pejabat pendaftar Mahkamah Tinggi Shah Alam. Ibrahim menamakan Pengarah Urusan Kumpulan/Ketua Pengarang Kumpulan "The Sun", wartawan Terence Fernandez dan pencetak serta pengedar akhbar berkenaan, Sun Media Corporation Sdn Bhd, sebagai defendan. Akhbar itu cuba melaga-lagakan PERKASA dengan Sultan Selangor.

Saham Ascot Sport

Pada 24 Mac 2010, Ibrahim Ali bersumpah dengan nama Allah menafikan dakwaan Saifuddin Nasution Ismail kononnya dia mempunyai saham dalam syarikat judi, Ascot Sports . Syarikat itu milik bilioner Tan Sri Vincent Tan. Ibrahim turut membidas Malaysiakini dan wartawan Salhan K Ahmad berhubung penyiaran itu.Mereka sepatutnya merujuk kepada Suruhanjaya Sekuriti. "Saya sebenarnya cuma ahli lembaga pengarah (tanpa sebarang saham) dalam sebuah syarikat pendingin hawa, dan saham syarikat itu turut dimiliki oleh sebuah syarikat yang turut mempunyai syarikat yang menjalankan perniagaan perjudian,"
Pada 21 April 2010, notis Ibrahim Ali kepada Yang di-Pertua Dewan Rakyat Tan Sri Pandikar Amin Mulia supaya Saifuddin dirujuk kepada Jawatankuasa Hak dan Kebebasan telah ditolak. Saifuddin mendakwa bahawa Ibrahim Ali memiliki saham RM25 juta dalam Mara Holdings  sebelum RM5 juta daripada jumlah itu dicairkan. "RM1 juta diberikan untuk isteri, RM1 juta diberi kepada anaknya dan RM3 juta lagi beliau buat main politik. RM20 juta lagi disimpan dan sekarang saham itu tidak lagi bernilai RM20 juta kerana paper loss, barangkali tinggal RM10 juta".

Gelaran Datuk ditarik oleh Sultan Kelantan

Pada 13 Oktober 2010 Sultan Kelantan, Sultan Muhammad V telah menarik gelaran datuk daripada Ibrahim Ali kerana komen beliau yang menyinggung Sultan. Antaranya beliau menuduh bahawa Tengku Muhammad Faris Petra serta keturunannya tidak layak menduduki takhta Kelantan kerana bukan dari keturunan DYMM Long Yunus. Diketahui bahawa Ibrahim Ali rapat dengan ahli perniagaan Tengku Iskandar bin Tengku Ahmad (Tengku Panglima Raja) yang didakwa keturunan sah DYMM Long Yunus dari jalur Sultan Muhammad II bin Tengku Aria Pahlawan Long Tan. Tengku Iskandar telah beberapa kali memfailkan tuntutan terhadap takhta Kelantan kerana Sultan Ahmad yang menaiki takhta pada 1886 hanyalah pemangku raja dan menantu kepada Sultan Muhammad II (Long Senik Mulut Merah)
Ibrahim juga menjelaskan beliau masih bergelar 'datuk' kerana mempunyai dua lagi darjah - iaitu DPMS dan DMSM yang diterimanya daripada Selangor dan Melaka.

Perhimpunan BERSIH

Datuk Ibrahim Ali menyatakan bahawa setiap negeri akan menghantar 20 buah bas ke Kuala Lumpur untuk menyertai perhimpunan membantah BERSIH 2.0 ini. Mereka akan berkumpul di perkarangan Masjid Negara, Dataran Merdeka, perkarangan Stadium Merdeka dan Istana Negara. Beliau sendiri akan bermalam di Jalan Bellamy, Kuala Lumpur.
Setelah tidak datang ke Perhimpunan Anti-Bersih yang diwar-warkan oleh beliau, kredibiliti Ibrahim Ali telah terjejas dan menjadi bahan jenaka pelayar laman siber.

Pilihan raya

Jumlah Pengundi: 59,640, Melayu 96.01% Cina: 3.66% India : 0.13%
Dalam Pilihan raya umum Malaysia 2008, PAS membenarkan Datuk Ibrahim Ali bertanding di Parlimen Pasir Mas, Kelantan.Beliau menang kerana mendapat 28,673 undi. Saingannya Ahmad Rosdi Mahamad (BN) hanya mendapat 19,682 undi. Majoriti 8,991 undi.Penyandang sebelum ini ialah Ismail Noh dari PAS dengan majoriti 1,251 undi.